23. schôdza NR SR - 3.deň - B. popoludní
Dátum: 2024-11-28
Poslanec: Jakab, Július (SLOVENSKO)
Druh vystúpenia: Vystúpenie v rozprave

50. Dobrý deň, dámy a páni. Dneska sme tu kvôli tomu, aby sme rokovali o zákone roka, o tom zákone, na ktorý sme tak dlho čakali a ktorý bol mesiace avizovaný a pozerali sme, čo sa všetko kvôli tomuto zákonu roka deje, aj tá posledná napríklad konsolidácia za 2,7 mld. eur. Ale na to, aby sme pochopili celý tento rozpočet a celé toto nastavenie financií Slovenska, tak dovoľte mi, aby som vám urobil také, také zhrnutie, taký rešerš všetkých skutkov tejto vlády za posledné obdobie, ktoré, samozrejme, súvisia s rozpočtom a s tým, v akom stave je v súčasnosti rozpočet Slovenskej republiky. Súčasná vláda sľubovala voličom, že sa o všetko postará, že bude kľud, bude profesionalita, že budú lacnejšie energie, že budú lacnejšie potraviny a že nebudú ľuďom brať nič z toho, čo majú. Kampaň si postavili na rozvrátených financiách po Matovičovi, Hegerovi, Ódorovi, ktoré spomínajú doteraz. A okrem toho, okrem toho, že si na tom postavili celú tú kampaň, tak si na tom postavili aj rozpočet, ktorý predkladali minulý rok, financie sú v zlom stave, sú rozvrátené, preto je takýto rozpočet. Postavili si na tom aj tohtoročný rozpočet, na rozvrátených financiách po Matovičovi, Hegerovi a Ódorovi. A nielen rozpočty si na tom postavili. Postavili si na tom aj dve konsolidácie. Jednu v minulom roku za cca 1,5 mld. eur a druhú v tomto roku za 2,7 mld. eur. Dokopy teda cez 4 mld. eur konsolidácií. Ako to ale teda vyzerá? Ako vyzerá tá, to ozdravenie verejných financií? Ako vyzerajú verejné financie po dvoch konsolidáciách, ktoré zaplatili prevažne občania, za 4,2 mld. eur. Pretože v skutočnosti súčasná vláda len vytvára také dymové clony, takých strašiakov, ale realita je úplne iná. A chcel by som sa vo svojom príhovore pozrieť na tie fakty, ktoré hovoria o tom, že je to úplne inak, ako súčasná vláda deklaruje a čo robí. Igor Matovič nastúpil do vlády v roku 2020 v čase, keď začínala pandémia. V kase, v štátnej pokladnici bolo cca 1,5 mld. eur, ktoré stačili na tri týždne fungovania Slovenskej republiky. Dobre si to pamätáme, pamätáme si tlačovku Petra Pellegriniho a ministerky Sakovej, ktorí si nevšimli, že sú zapnuté mikrofóny a smejú sa na tom, ako tá pandémia bude drahá, to bude drahé. Áno, a Peter Pellegrini hovorí, ale na to už musia peniaze nájsť oni. A to bola štartovacia čiara, do ktorej nastupoval Igor Matovič so svojou vládou. Napriek tomu tá vláda, na ktorú sa stále vyhovárajú, tá vláda Matoviča, Hegera, Ódora, tak dokázali vykúzliť nemožné, hlavne teda vláda Igora Matoviča, povedzme si pravdu. A po jeho vládnutí nechal v štátnej kase sedemnásobne viac, ako tam našiel. Na covid a energetickú krízu ľuďom doručil miliardy eur, len v roku 2023 to bolo 3,5 mld. eur na zastropovanie cien energií. Ľudia neprichádzali o prácu počas covidu, na kurzarbeit šli miliardy eur a ľudia dostávali peniaze, aj keď boli doma, alebo živnostníci, keď mali pokles tržieb. Na prorodinnú politiku, 200 eur na dieťa, išlo ľuďom 1,17 mld. eur. Stovky miliónov eur na ďalšie prorodinné opatrenia, napríklad aby tehotné matky dostávali viac peňazí a vyplatené v skoršom termíne tehotenstva. A čo vidíme teraz v rozpočte, aká je podpora rodín? Niektorým ju úplne zobrali, niektorým ju radikálne znížili. Rodiny nie sú priorita pre súčasnú vládu. Oproti vládam SMER-u a HLAS-u dal ten Matovič dôchodcom navyše miliardy eur od roku 2020. Ako sa vláda zachovala, súčasná vláda zachovala k dôchodcom? Ako sa zachovala k dôchodkom, k rodičovským dôchodkom, ktoré boli naviazané na to, ako pracujú deti týchto dôchodcov? Zrušili, znížili, úplne to preskupili a veľmi nespravodlivo preskupili tieto peniaze pre dôchodcov, pretože tí, čo majú veľké dôchodky, dostanú ešte viac a tí, čo majú malé dôchodky, dostanú ďaleko menej. Učiteľom, zdravotníkom, štátnym zamestnancom sme historicky navýšili platy. Učiteľom o 27 %, zdravotníkom a štátnym zamestnancom o 21,2 %. Čo vidíme v tomto rozpočte? Učitelia majú nulu, zdravotníci sa búria, sú podané výpovede, majú okresané svoje platové automaty na budúci rok. Hrozí, ľudia sa boja, samozrejme, ľudia sa boja, že ich nebude mať kto ošetriť, keď tí lekári majú výpovede a táto vláda to nedokáže zvládnuť. My sme, samozrejme, tiež riešili lekárov, ak si dobre pamätáte, ale zdravotnícky personál mal historicky navýšené platy práve za našej vlády a takisto aj učitelia, ktorí mali včera tichý protest a dostávajú na budúci rok nulu. Zastropovali sme ceny energií, aby Slováci nemuseli platiť mnohonásobne viac ako vtedy napríklad českí kolegovia. Pamätáte si to? Česi platili aj trojnásobné účty oproti Slovákom. A ako dopadol predvolebný sľub o lacnejších energiách a ako dopadol predvolebný sľub napríklad o lacnejších potravinách? Ako dopadlo kritizovanie vlády vtedajšou opozíciou, súčasnou vládou, Robertom Ficom, ktorý hovoril, že je to neadresné, že sa vykurujú bazény a neviem čo všetko a na toto sa míňajú štátne peniaze? Ako dopadlo to večné sľubovanie ministerky Sakovej posledné mesiace, že už konečne predstaví tú sľubovanú schému na kompenzácie vysokých cien energií, ktorá bude adresná, žiadne plošné. No tak dopadlo to presne tak ako všetky ich sľuby, neschopnosťou vlády, amaterizmom. Na energie ide podpora celoplošne, po tom, čo som včera počul. Po vyše roku vašej vlády ste neboli schopní nič pripraviť. V rozpočte ste si na to vyčlenili 235 mil. eur, čo je 15-krát menej, ako dal ľuďom Matovič, a to ste ich zastropovali na takých úrovniach, ako ich dohodol ten Matovič. Takže sa pýtam, že aké energie sú lacnejšie. No asi žiadne, keď tá cena bude úplne rovnaká. Ako dopadol váš sľub o lacnejších potravinách? Pretože vo vašom rozpočte som nenašiel ani jednu položku, ktorá by hovorila o lacnejších potravinách. Práve naopak, je tam mnoho položiek, ktoré hovoria o tom, že ceny potravín historicky narastú. Ako teda dopadol ten váš sľub, pri ktorom sa Robert Fico oháňal rožkom a maslom a nadával, že ho vopchá premiérovi, poviem slušne, do úst. Ako dopadol tento sľub Roberta Fica? Váš štatistický úrad vedený pánom Nemkym, členom a poslancom strany SMER, povedal, že počas vlády nezlacneli potraviny ani jeden jedinýkrát, ani jeden jediný mesiac nebol taký, kde by potraviny zlacneli, práve naopak, ceny neustále stúpajú. A teraz dajme si pár čísiel. Ceny tukov a olejov, aj toho masla, za vás stúpli, za posledný rok vašej vlády stúpli o 30 % ceny tukov, olejov, masla. O 30 % nárast. Ceny zeleniny a ovocia o 13 a o 12 %. Hovorím, nemáte žiadne krízy. Celkovo vaša medziročná zmena cien potravín je najhoršia spomedzi všetkých krajín Európskej únie. A to nehovorím ja, to hovorí Eurostat. Jediné Lotyšsko nás predbehlo, ale inak sme na totálnom strope, čo sa týka zdražovania potravín. A to je vyše rok vašej vlády! Hovorili ste, že ako sa zdražujú potraviny za Matoviča, keď bola vysoká inflácia. Ale ja vám hovorím, že tá vysoká inflácia, pozrite si vlastné dokumenty, ktoré predkladáte na vládu, v každom jednom dokumente máte napísané, vysoká inflácia bola vtedy spôsobená vojnou na Ukrajine, ktorú napadlo Rusko, ktorú napadla Moskva, do ktorej vy teraz budete cestovať a budete sa tam mojkať s Putinom. Kvôli tomu narástli ceny potravín a ešte kvôli energetickej kríze, ktorá bola presne týmto konfliktom spôsobená. Máte to vo všetkých vládnych dokumentoch a odsúhlasujete si to na vláde. Vážení občania, chcem vám povedať, že predsa len je tu vláda, ktorá splnila váš sľub o lacnejších potravinách. Keďže naša vláda to nedokázala a za uplynulý rok rástli ceny potravín na Slovensku najrýchlejšie spomedzi všetkých krajín Európskej únie, s výnimkou Lotyšska, tak je jedna krajina, ktorá naozaj dokázala zlacnieť potraviny za posledný rok, kde reálne zlacneli potraviny. Viete, ktorá je to krajina? Česká republika. Česká republika mala normálne defláciu na cenách potravín. Tuná naša vláda to sľubovala, že budú lacnejšie potraviny, neurobili zhola nič, ale česká vláda to dokázala. Takže vyháňate akurát tak ľudí nakupovať potraviny do Českej republiky a ešte ich vyháňate nakupovať potraviny do Poľska, pretože dobre viete, že nakupujem potraviny v Poľsku v tom istom obchode, presne tie isté potraviny, úplne s rovnakým zložením každý jeden mesiac a ten rozdiel je závratný. Slováci nakupujú presne to isté o 50 % drahšie ako Poliaci v tom istom obchode tie isté produkty. Ficovepotraviny.sk, tam nájdete úplne všetky porovnania. Jediné, čo ste urobili pre zlacnenie potravín, je zníženie DPH na, v podstate akože drvivú väčšinu potravín z 20 na 19 %. Dovoľte mi citát Roberta Fica z roku 2014: "Zníženie DPH pri cenách potravín z 20 na 19 % nerieši absolútne nič. Ceny potravín neklesnú, jedine, čo tým dokážete, je, že odovzdáte reťazcom stovky miliónov eur do vrecka." Koniec citátu Roberta Fica spred desiatich rokov. To je riešenie cien potravín súčasnej vlády. A povedzme si aj iné riešenie, ktoré predstavili. Zníženie DPH na vybraný kôš potravín, a dobre viete, že ich je málo, napríklad tam nie sú ani také vajcia, ktorých je nedostatok, tak zníženie DPH z 10 na 5 %. Čo to spraví s cenami potravín? Absolútne nič. Práve som vám hovoril, že za posledný rok vašej vlády ceny potravín rástli rekordne spomedzi všetkých krajín Európskej únie. Normálne sme líder, môžu sa k nám chodiť pozerať, ako draho kupujeme potraviny. Čiže nespôsobí to nič, aj keby to okamžite na základe toho zlacneli, tak sa nedostanete ani tam, kde ste začínali pred rokom s cenami potravín, ale vo vlastnej analýzy, vo vlastnom rozpočte si píšete, že Slovensko čaká v budúcom roku najvyššia inflácia spomedzi všetkých okolitých krajín, spomedzi všetkých krajín Európskej únie. Znova, ja hovorím o predchádzajúcom roku, kde sme úplne že, ste to trhli, ste lídri. A vy v analýze hovoríte, že a tá inflácia, budeme v nej jednotka ešte aj v ďalšom roku. To zdražovanie, budeme v ňom najlepší ešte aj v ďalšom roku. No tak teda ďakujem pekne. Pretože z toho koša nárastu inflácie viete, ktorá časť inflácia bude najvyššia? Inflácia cien potravín. Takže nieže žiadny sľub sa nekoná, že tieto opatrenia, ktoré ste zaviedli, sú absolútne neúčinné, ale ani sa nič nestane a ľuďom budú naďalej rásť ceny potravín tak, ako to bolo doteraz. Radi hovoríte aj tu v rozprave o tom, aké ste zdedili rozvrátené financie po Matovičovi, Hegerovi, Ódorovi, s tým som aj začínal. Poďme si teda povedať v exaktných číslach. A, pán minister, vy máte radi porovnávanie čistého dlhu, aj na výbore ste to hovorili, tak budem sa asi venovať teda tomu. Financie Slovenskej republiky, keď sa teda bavíme o rozvrátených financiách, tak financie Slovenskej republiky ste v skutočnosti rozvrátili vy. Ešte počas vašich vlád, konkrétne v roku 2019, keď bol premiérom Peter Pellegrini. Vtedy ste historicky zhoršili udržateľnosť financií Slovenska a to ste nemali absolútne žiadne krízy, to bolo ešte pred rokom 2020, predtým ešte, ako nastúpil Igor Matovič. V 2019. ste historicky zhoršili udržateľnosť financií Slovenskej republiky. A to nehovorím ja, to hovorí Rada pre rozpočtovú zodpovednosť, ktorú, pán minister, aj ste na výbore hovorili, že ju akceptujete a akceptujete ich pohľady, ich výpočty. A Rada pre rozpočtovú zodpovednosť povedala, že rozvrat financií nastal v roku 2019, keď bol premiérom Peter Pellegrini, za vlády SMER-u, keď nebola žiadna kríza. A po vás to prebral ten Matovič s tou prázdnou kasou. A ako teda ten Matovič hospodáril s tými financiami, ktoré ste rozvrátili vy v roku 2019. Nehovorím to ja, Rada pre rozpočtovú zodpovednosť, ešte raz, pokojne si to nájdite. Počas ťažkých kríz a enormnej podpory obyvateľstva sme od roku 2020 hospodárili s rozpočtom lepšie ako priemer krajín Európskej únie a aj ako priemer krajín eurozóny. A to znovu hovorí Rada pre rozpočtovú zodpovednosť, to sú holé fakty. Konkrétne o 0,7 % HDP ročne lepšie ako priemer krajín Európskej únie, ako priemer krajín eurozóny. Len deväť krajín bolo schopných splniť maastrichtské kritériá a my sme boli medzi nimi. Zároveň sme dokázali medzi krízovými rokmi 2021 a ´22 skonsolidovať verejné financie o 3 %. To sa vám nepodarilo asi nikdy. Ani sa dostať do toho rebríčka, že by ste boli lepší ako priemer krajín Európskej únie a krajín eurozóny, ani sa vám to nepodarí. A to dokázal Matovič pri extrémnej podpore krajiny a pri tom, aké financie rozvrátené získal po vás. Hovoríte o tom, ako Matovič zadlžil Slovensko. No v skutočnosti, keď sa bavíme o tom čistom dlhu, zvýšil čistý dlh o 12 mld. eur. Jeho deficit bol priemerne 4 mld. eur ročne a to počas najťažších kríz, keď ľuďom doprial najviac peňazí, aby netrpeli, čo sa pri vás nikdy povedať nedalo. Aký je teda rozdiel medzi Matovičom a vami? On použil na starostlivosť o ľudí 12 mld. eur, priemerne 4 mld. ročne počas najťažších kríz, to hovorím, a čistý dlh zvýšil zo 40 mld. eur, ktoré po vás zdedil, na 52 mld. eur, to je ten čistý dlh, ktorý zostal po Matovičovi. V tomto rozpočte ale vy plánujete navýšiť čistý dlh nie o 12 mld. eur Matovičových, na ktoré sa sťažujete, ale o 30 mld. eur. Čistý dlh za vás stúpne na 88 mld. eur, máte to napísané tuto v rozpočte. A míňate popritom dvojnásobne ako ten Matovič, na ktorého sa sťažujete. Hovorím o ňom, že míňal 4 mld. eur ročne v priemere, vy za tento rok idete minúť 8 mld. eur, dvojnásobne taký deficit, dvojnásobne taká sekera ako ten Matovič, na ktorého sa sťažujete. Absolútne neúnosné! A týmto rozpočtom a svojím vyhadzovaním ťaháte Slovensko na grécku cestu. Lebo vy ste z toho radi obviňovali kdekoho, ale ste to vy, nie Matovič. Poviem vám to ešte inak, s porovnaním k HDP, lebo nám vy tak radi aj prilepujete Matovičovi ten rok 2023, keď už nebol ani premiér, ani minister financií, potom bol tu Heger, potom tu bol Ódor. A nejakú legislatívnu smrť vyťahujete, v ktorej ste vy hlasovali za tie opatrenia, pán minister, ale budiž, poďme sa na to pozrieť. Na konci mája 2023 bol deficit verejných financií na úrovni 4,4 % HDP, koniec mája 2023, 4,4 % HDP, Rada pre rozpočtovú zodpovednosť, pokojne si pozrite oficiálne dokumenty aj u vás na ministerstve. Počas Ódora stúpol na 4,5 % HDP, no a potom ste prišli vy a zaťali ste svoju sekeru na konci roka. Rok 2023 ste nakoniec ukončili s deficitom 5,21 % HDP. Vyhovárate sa, že musíte šetriť. Ľuďom dávate konsolidácie, ale v skutočnosti váš deficit, pozrieme sa znova do toho rozpočtu, plánujete na úrovni 4,7, 4,8, 4,9, 5,2 % HDP. To sú miliardy a miliardy, mnohonásobné miliardy viac ako ten Matovič, na ktorého sa sťažujete. Alebo inak, 4,4 % HDP deficit verzus vašich 5,21, 4,7, 4,8, 4,9, 5,2. To je to, čo máte napísané v rozpočte. Ako môžete opravovať rozvrátené financie po Matovičovi, keď ich opravujete ešte väčším rozvratom? Ako splácate nejaký dlh, keď ešte viac zadlžujete? Veď vám, aj Rada pre rozpočtovú zodpovednosť vám v stanovisku hovorí, že vôbec nešetríte. Šéf RRZ samotný hovoril, aj v televízii hovoril, že rozvrat financií ste si urobili ešte v roku 2019. Veď nesiahate ani, ani zďaleka sa nepozeráte na ten deficit 4,4 % HDP. Ste úplne uletení niekde okolo 5 % a hovoríte, že niečo ozdravujete. To je absolútny nonsens! Vašou obľúbenou príhodou je to, že za nás nebolo treba dodržiavať výdavkové limity, a preto sme míňali bez obmedzení. Pán minister, dobre viete, že aj keď sme nemuseli, tak sme tie výdavkové limity splnili. A to sme mali iné krízy, o ktorých vám sa ani nesníva. Krajinu dokonca zadlžujete tak, že to na výbor musel prísť povedať aj samotný šéf Ardalu, váš šéf Ardalu, agentúry, ktorá riadi dlh na Slovensku. A povedal, že toto, čo robíte, je absolútne neudržateľné. Pokojne si to vypočujte z výboru. Že toľko peňazí, koľko vy míňate, je nemožné si na trhu vôbec požičať. A keby vám tam Matovič nenechal plnú kasu, už dávno nemáte z čoho žiť. To som nepovedal ja, to povedal šéf Ardalu, agentúry, ktorá riadi dlh tejto krajiny. Vy ste jemu nechali prázdnu kasu, on vám plnú, miliardy za nulapercentný úrok. Vy si požičiavate tie miliardy, ktoré míňate ako po nebohom, za aké percento? Za tri percentá? Šéf Ardalu to teda vykreslil v plnom svetle. On chcel byť veľmi diplomatický, aj to hovoril, kolegovia, ktorí tam boli, vedia. Diplomaticky povedané nás upozorňoval, že to smeruje ku krachu, keď budete takto míňať, pretože na trhu tie peniaze nenájdete. Čiže všetci to hovoria. Hovorí to Rada pre rozpočtovú zodpovednosť, hovorí to Ardal, že zadlžujete viac ako Matovič, že míňate dvojnásobným tempom. A sa pýtam, čo z toho majú ľudia. Staráte sa o nich? Nie, nestaráte. Keby som povedal, že ľudia z toho nebudú mať vôbec nič, z tohto rozpočtu, tak to by som bol ešte veľmi pozitívny. To by som bol obrovský optimista, pretože nieže nebudú mať nič, oni to kruto zaplatia zo svojich peňazí, zo svojich peňaženiek, pretože im beriete všetky výhody, ktoré doteraz mali, ktoré im ten Matovič dal, ktoré im dali predchádzajúce vlády. A čo ste teda ľuďom urobili v tých dvoch konsolidáciách? Zvýšili ste viac ako 900 poplatkov, pre tých, ktorí nevedia: ficovepoplatky.sk, pokojne si pozrite. Siahli ste im na II. pilier a znížili ste odvod do II. piliera. A ešte niektorí z vašich poslancov nemajú hanbu a snívajú o II. pilieri, že ako by bolo fajn, keby sa celý hádam aj presunul do tej Sociálnej poisťovne, že to by hádam všetko zachránilo. To je nonsens! Zvýšili ste ľuďom odvody, zrušili ste im deň voľna, zaviedli daňové licencie, zrušili rodičovský dôchodok, zvýšili dane, DPH na 23 %, zaviedli transakčnú daň po vzore Maďarska a Venezuely, transakčnú daň, ktorá bude ničiť Slovensko v takých rozmeroch, ako sme ešte nezažili. Znížili alebo úplne zrušili ste podporu rodinám, napríklad aj cez daňový bonus. Porušili ste všetky svoje sľuby, ktoré ste ľuďom dali, a zdierate ich z kože cez konsolidácie. Inými slovami, vyhovárali ste sa na Matoviča, v skutočnosti tie peniaze, tie financie rozvraciate vy. Od ľudí ste zobrali 4,2 mld., ale v skutočnosti je deficit taký, taký vysoký, že s tým Matovičovým sa nedá ani porovnávať. Míňate tie miliardy dvojnásobným tempom a ešte aj beriete od ľudí peniaze. Ja nechápem, že toto, toto už musí, toto už musí chápať úplne každý, lebo nie je možné, že ja si od vás zoberiem peniaze, vám vytiahnem peniaze z peňaženky, miniem ich a ešte si dvakrát toľko požičiam a poviem, že viete čo? Ja šetrím. Podľa mňa žiadna domácnosť na Slovensku takto nefunguje a tá, ktorá takto funguje, tak čoskoro skrachuje. Kam ale tie všetky peniaze idú, keď ľudí zdierate a míňate ešte dvakrát viac ako Matovič? Kam idú, keď hovoríte, že musíte ozdraviť financie, a ľuďom ste zobrali 4,2 mld. a budete ich brať, lebo to neni jednorazová konsolidácia, to je každý rok opakujúce sa, až kým to niekto nezruší. Dúfam, že to niekto zruší. Kam idú tie peniaze? Tak v tomto rozpočte je to všetko povedané. Schválili ste zníženie trestných sadzieb a amnestie svojim kamarátom; ficoveamnestie.sk, pozrite si, ako sa zmenili trestné sadzby. Daňový podvod do 20-tisíc eur už nie je trestným činom a tak ste na Slovensku urobili raj pre zlodejov a podvodníkov. A to sa okamžite odrazilo aj v horšom výbere dane, ja som to tam našiel v tom rozpočte. Slovensko prichádza o stovky miliónov eur kvôli tomu, že sa zhoršil výber dane. Kvôli vašim amnestiám, kvôli vašej, vašim zmeneným trestným sadzbám, kvôli tomu, že daňoví podvodníci už teraz môžu. Nedokážete svojou neschopnosťou dostať peniaze zo Slovnaftu. Ja viem, že by ste chceli. Ale čo ste urobili za vyše, za vyše roka? Nič, nula, zero. Iba hovoríte, že by ste chceli, ale, ale nič. Otázka je, že či to skutočne tak myslíte. A kde, kde sú tie ostatné sľuby? Kde je ten Robert Fico, ktorý hovoril o tom, že keď 30 % úradníkov zoptimalizujeme, tak nikto si to ani nevšimne, ešte to bude aj lepšie fungovať? Kde to je? Lebo v rozpočte som si pozrel, aj v minuloročnom, aj v tomto, že prijímate o desaťtisíc úradníkov navyše. A toto sú proste tie kecy, normálne kecy, že on postaví sa na tlačovku a povie a 30 % úradníkov a toto a hento a normálne to a ešte to bude lepšie fungovať. A potom čo? Jak? Skutek utek. To je jak s tými lacnejšími potravinami, lacnejšími energiami, jak s tým rožkom s tým maslom, čo vykrikoval Robert Fico. To je presne to isté. Diaľnica do Košíc v 2010. Kde sú ďalej tie peniaze? Minister obrany Kaliňák dostane na obranu o 700 mil. eur viac na svoje zbrojárske kšefty, ako dokázal minúť v tomto roku. V tomto roku je to 2,1 mld., v ďalšom 2,7 mld., 2,8, pardon. A čo, kam idú tie peniaze, ako sú tie zbrojárske kšefty? Tryskáče s koženými sedačkami? Na výlety? To som zachytil naposledy, že ide najlepšie tryskáče kupovať do armády, zakryté nejakým, že to treba. Tak ja neviem, že či tí parašutisti potrebujú nejaké kožené sedačky a tam nejaké ležadlá kožené a vyvážať sa na súkromných tryskáčoch, alebo to bude slúžiť na tie výlety do Chorvátska a neviem kde-kade používate tie súkromné lietadlá. Ale toto ľuďom vôbec nepomáha. 700 mil. eur navyše na budúci rok. No a napríklad dnes vyšlo na povrch, som si tak prečítal, že priateľka súčasného guvernéra a vtedajšieho ministra financií dostala od jedného z podnikateľov 1,5 mil. eur, keď bola kauza Mýtnik, a kúpili si za to dom na francúzskej riviére. Tak potom sa kde, ako sa čudujeme, že kam idú tie peniaze? Však toto sú normálne vaše spôsoby, vaše metódy. Potom som si prečítal ešte aj dneska stanovisko poobede, že vlastne ten Kažimír môže byť rád, lebo ani stíhaný za to nebude, za tie všetky veci, čo bol. A toto je presne to, čo robíte s krajinou, kde sa normálne tie peniaze takto hádžu, hádžu do tej bezodnej studne. A popritom, samozrejme, dali ste, zrušili ste ÚŠP, amnestie, ľuďom ste naparili konsolidácie, zdierate ich normálne, nič nedostali tí ľudia, všetko im beriete, tak ešte k tomu plus zvýšenie platov a doživotné renty pre premiéra a teraz tu máme na rokovaní už aj pre generálneho prokurátora, čo nepozná Európa, nepozná Európa, neviem, či aj svet, pozeral som si Európu, priznám sa, nepozná, že po štyroch rokoch fungovania na nejakej funkcii je doživotná renta. To som, to som proste ešte nevidel, ani, veď ani Google to nevidel, nikto to nevidel, proste ani umelá inteligencia to nevidela, normálne také oči na mňa hodila (rečník si priložil ruky k očiam a rozhodil ich do strán). A preto hovorím, že nemáte právo na tieto peniaze od ľudí, nemáte na to právo! Nemáte. A mali by ste im vrátiť späť. A preto za klub SLOVENSKO dnes prednesieme sériu pozmeňujúcich návrhov práve na to, aby ste tie peniaze dali ľuďom naspäť, lebo oni nemôžu za to, že vy míňate ako po nebohom a neviete, čo s tými peniazmi, a strkáte ich do tryskáčov a do rentičiek a do neviem čoho všetkého. A preto tie pozmeňováky sa budú týkať týchto, týchto vecí. Daňový bonus na dieťa vrátený na pôvodnú úroveň. Rodičovský dôchodok, aby bol vrátený tiež na pôvodnú úroveň. Desaťpercentné navýšenie platov učiteľov, aby im tu niekto ukázal aj, že si ich vážime. Desaťpercentné navýšenie platov policajtov, hasičov a horských záchranárov, dorovnanie platov zdravotníckych pracovníkov na pôvodnú úroveň, 10 mil. eur navyše na inovácie a 3 mil. pre mládežnícke organizácie. Toto sú naše návrhy, kam by sa mali tie peniaze vrátiť, aby to nebolo len o tom, že ste zvýšili sebe platy a ľuďom dane, ale aby sa naozaj tie peniaze, na ktoré nemáte právo, ich, s nimi hospodáriť, naspäť vrátili ľuďom, pretože nemôžete ľuďom vziať peniaze a rozflákať ich na somariny. Na záver chcem ešte povedať všetkým ľuďom, ktorým teraz prichádzajú do schránok tie letáky a ktorí si pozerajú tie bilbordy, že aby si pozreli tú poslednú vetu, pretože oni vedia, že všetko, čo hovoria, je klamstvo. Pán minister podľa stránky Demagóg patrí medzi tých, ktorí najviac zavádzajú a hovoria nepravdy, zo strany SMER predbehol aj Ľuboša Blahu, tak vám chcem povedať, že pozrite si ten posledný riadok, kde je napísané, že je to všetko vymyslené, prifarbené, že to nie je pravda. Oni sa tak chránia, pretože vedia, že to, čo hovoria, je klamstvo. A je mnoho toho narozprávané, neverte tomu! Verte tomu, že keď sa pozriete do peňaženky, zrazu tam tie peniaze nemáte kvôli tejto vláde. Ďakujem veľmi pekne. A teraz pristúpim, pán predsedajúci, k čítaniu pozmeňujúceho návrhu. Prosím o zastavenie času. Pozmeňujúci a doplňujúci návrh poslanca Národnej rady Slovenskej republiky Júliusa Jakaba k vládnemu návrhu zákona o štátnom rozpočte na rok 2025. Vládny návrh zákona o štátnom rozpočte na rok 2025 sa mení a dopĺňa takto: 1. V § 5 ods. 2 sa na konci bodka nahrádza bodkočiarkou a pripájajú sa tieto slová: „okrem stupnice platových taríf pedagogických zamestnancov a odborných zamestnancov, ktoré sa zvýšia o 10 % od 1. januára 2025." 2. V prílohe č. 3 v kapitole Ministerstvo školstva, výskumu, vývoja a mládeže SR sa suma výdavkov spolu „5 358 963 927" zvyšuje o sumu 276 mil. eur a suma výdavkov spolu bez prostriedkov podľa § 17 ods. 4 zákona č. 523/2004 Z. z. a prostriedkov z rozpočtu EÚ a prostriedkov z Plánu obnovy a odolnosti „4 917 537 836" sa zvyšuje o sumu 276 mil. eur, v kapitole Všeobecná pokladničná správa sa suma výdavkov spolu „7 846 009 276" znižuje o sumu 1 048 500 000 eur a suma výdavkov spolu bez prostriedkov podľa § 17 ods. 4 zákona č. 523/2004 Z. z. a prostriedkov z rozpočtu EÚ a prostriedkov z Plánu obnovy a odolnosti „7 846 009 276" sa znižuje o sumu 1 048 500 000 eur. Zmena výdavkov v kapitole Všeobecná pokladničná správa sa premietne aj v riadku „Spolu". Zároveň sa zmena vykonaná v prílohe č. 3 premieta aj v prílohe č. 1 a v paragrafovom znení zákona o štátnom rozpočte na rok 2025. 3. V prílohe č. 4 v kapitole 20 - Ministerstvo školstva, vedy, výskumu a športu SR sa suma výdavkov spolu za kapitolu „5 358 963 927" zvyšuje o sumu 276 mil. eur a suma výdavkov na program 078 Národný program výchovy, vzdelávania a mládeže „3 851 507 152" sa zvyšuje o sumu 276 mld. (Správne - 276 mil.) eur a v kapitole 48 - Všeobecná pokladničná správa sa suma výdavkov spolu za kapitolu „7 846 009 276" znižuje o sumu 1 048 500 000 eur, suma výdavkov na program 08H Dlhová služba „1 646 242 987" sa znižuje o sumu 22 500 000 eur a suma výdavkov na program 0HW Organizácia Všeobecná pokladničná správa „6 188 050 618" sa znižuje o sumu 1 026 000 000 eur. 4. V prílohe č. 5 sa suma záväzného limitu dotácií pre obce a vyššie územné celky spolu „2 976 704 852" zvyšuje o sumu 276 mil. eur. 5. V prílohe č. 5 sa suma záväzného limitu dotácií obciam z Ministerstva školstva, výskumu, vývoja a mládeže SR spolu „2 240 901 907" zvyšuje o sumu 209 500 000 eur a suma záväzného limitu dotácií obciam z Ministerstva školstva, výskumu, vývoja a mládeže SR na regionálne školstvo „2 240 901 907" sa zvyšuje o sumu 209 500 000 eur. 6. V prílohe č. 5 sa suma záväzného limitu dotácií vyšším územným celkom z Ministerstva školstva, výskumu, vývoja a mládeže SR spolu „710 750 168" zvyšuje o sumu 66 500 000 eur a suma záväzného limitu dotácií vyšším územným celkom z Ministerstva školstva, výskumu, vývoja a mládeže SR na regionálne školstvo „710 750 168" sa zvyšuje o sumu 66 500 000 eur. 7. V prílohe č. 6 v riadku Rezerva na riešenie negatívnych vplyvov vývoja rozpočtového hospodárenia sa suma "421 485 700" znižuje o sumu 276 mil. eur. Zmena rezervy sa premietne aj v riadku Spolu. Koniec pozmeňujúceho návrhu, pán predsedajúci, a ukončujem svoje vystúpenie. Ďakujem pekne.